b'\n_START_ARTICLE_\nVuorovesilukkiutuminen\n_START_SECTION_\nKuun lukkiutuminen suhteessa 1:1\n_START_PARAGRAPH_\nKuu k\xc3\xa4\xc3\xa4nt\xc3\xa4\xc3\xa4 aina saman puolen Maata kohti. Libraation vuoksi Maasta kyet\xc3\xa4\xc3\xa4n n\xc3\xa4kem\xc3\xa4\xc3\xa4n hiukan yli puolet Kuun pinnasta, mutta 41\xc2\xa0% j\xc3\xa4\xc3\xa4 kokonaan n\xc3\xa4kym\xc3\xa4tt\xc3\xb6miin (Kuun Maahan n\xc3\xa4kym\xc3\xa4t\xc3\xb6n puoli).\n_START_SECTION_\nMerkuriuksen lukkiutuminen suhteessa 3:2\n_START_PARAGRAPH_\nMerkuriuksen kiertoaika (87 d 23,3 h) ja py\xc3\xb6r\xc3\xa4hdysaika (58 d 17,5088 h) ovat lukkiutuneet suhteessa 3:2 niin, ett\xc3\xa4 kiert\xc3\xa4ess\xc3\xa4\xc3\xa4n kaksi kierrosta Auringon ymp\xc3\xa4ri Merkurius py\xc3\xb6r\xc3\xa4ht\xc3\xa4\xc3\xa4 ymp\xc3\xa4ri kolme kertaa. Pitk\xc3\xa4\xc3\xa4n sen luultiin k\xc3\xa4\xc3\xa4nt\xc3\xa4v\xc3\xa4n aina saman puolen Aurinkoa kohti, koska harvat mahdolliset havaintohetket sattuivat planeetan ollessa samassa asennossa kev\xc3\xa4\xc3\xa4ll\xc3\xa4 ja syksyll\xc3\xa4.\n_START_SECTION_\nMuita tunnettuja vuorovesilukkiutumisia\n_START_PARAGRAPH_\nPluto ja sen kuu Kharon ovat lukinneet toistensa py\xc3\xb6rimisen 1:1-resonanssiin. Marsin molemmat kuut sek\xc3\xa4 Jupiterin, Saturnuksen, Uranuksen ja Neptunuksen monien kuiden joko tiedet\xc3\xa4\xc3\xa4n tai oletetaan olevan vuorovesilukittuneita._NEWLINE_Spektrimittausten mukaan Tau Bootis -j\xc3\xa4rjestelm\xc3\xa4ss\xc3\xa4 t\xc3\xa4hti ja planeetta k\xc3\xa4\xc3\xa4nt\xc3\xa4v\xc3\xa4t aina saman puolen toisiaan vastaan.\n_START_SECTION_\nVuorovesilukkiutuminen t\xc3\xa4hdill\xc3\xa4\n_START_PARAGRAPH_\nHyvin l\xc3\xa4hell\xc3\xa4 toisiaan kiert\xc3\xa4v\xc3\xa4t kontaktikaksoist\xc3\xa4hdet vuorovesilukitsevat toisensa. My\xc3\xb6s monien muiden l\xc3\xa4hekk\xc3\xa4isten kaksoist\xc3\xa4htien oletetaan olevan vuorovesilukittuja. Aurinkoa pienemm\xc3\xa4lle punaiselle k\xc3\xa4\xc3\xa4pi\xc3\xb6lle on ominaista, ett\xc3\xa4 se lukitsee l\xc3\xa4hell\xc3\xa4 kiert\xc3\xa4v\xc3\xa4n planeetan joko resonanssiin tai k\xc3\xa4\xc3\xa4nt\xc3\xa4m\xc3\xa4\xc3\xa4n saman puolen itse\xc3\xa4\xc3\xa4n kohti. Punaisen k\xc3\xa4\xc3\xa4pi\xc3\xb6n l\xc3\xa4hell\xc3\xa4 elokeh\xc3\xa4ss\xc3\xa4 l\xc3\xa4mp\xc3\xb6tilaltaan Maata vastaavalla et\xc3\xa4isyydell\xc3\xa4 punaisen k\xc3\xa4\xc3\xa4pi\xc3\xb6n planeettaan kohdistamat vuorovesivoimat saattavat olla kymmeni\xc3\xa4 kertoja suurempia kuin Aurinkoa kiert\xc3\xa4v\xc3\xa4n Merkuriuksen radalla. Alle 20 kertaa Merkuriuksen radalla vallitsevaa vuorovesivoimaa suurempi voima riitt\xc3\xa4\xc3\xa4 lukitsemaan planeetan.'